Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Λιθουανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά τη σύνοδo του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με το οποίο κινητοποιείται κάθε μορφή συνδρομής προς τα υποψήφια κράτη εντός ενιαίου πλαισίου. Με τον τρόπο αυτό, η Κοινότητα στοχοθετεί τη βοήθεια της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Λιθουανία αποφασίστηκε τον Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 [1] (άρθρο 2), η εταιρική σχέση αναπροσαρμόστηκε μία πρώτη φορά τον Δεκέμβριο 1999, λαμβάνοντας υπόψη τις εξελίξεις στη Λιθουανία. Με βάση την ανάλυση που περιέχεται στην περιοδική έκθεση της Επιτροπής για το 2001 σχετικά με την πρόοδο της Λιθουανίας προς την προσχώρηση, η Επιτροπή θεωρεί ότι είναι πλέον κατάλληλη η στιγμή για περαιτέρω προσαρμογή των προτεραιοτήτων και των ενδιάμεσων στόχων που καθορίζονται στην εταιρική σχέση για την προσχώρηση. Η παρούσα πρόταση για μία τέτοια προσαρμογή βασίζεται στα στοιχεία που περιέχει η περιοδική έκθεση 2001 της Επιτροπής σχετικά με την πρόοδο της Λιθουανίας προς την προσχώρηση.

[1] ΕΕ L 85, 20.3.1998, σ. 1.

Το συνημμένο απόφασης δεν έχει δημοσιονομικές επιπτώσεις.

Βάσει των ανωτέρω, η Επιτροπή καλεί το Συμβούλιο να εγκρίνει το συνημμένο απόφασης.

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Λιθουανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 622/98 του Συμβουλίου, της 16ης Μαρτίου 1998 για τη βοήθεια στα υποψήφια κράτη στο πλαίσιο της προενταξιακής στρατηγικής, και ιδίως για τη θέσπιση εταιρικών σχέσεων ενόψει της προσχώρησης [2], ιδίως το άρθρο 2,

[2] ΕΕ L 85, 20.3.1998, σ. 1.

την πρόταση της Επιτροπής,

Εκτιμώντας τα εξής:

(1) Το Ευρωπαϊκό Συμβούλιο του Λουξεμβούργου όρισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής.

(2) Ο κανονισμός (ΕΚ) αριθ. 622/98 ορίζει ότι το Συμβούλιο αποφασίζει, με ειδική πλειοψηφία, μετά από πρόταση της Επιτροπής, για τις αρχές, τις προτεραιότητες, τους ενδιάμεσους στόχους και τις προϋποθέσεις που θα περιληφθούν σε κάθε εταιρική σχέση ενόψει της προσχώρησης, όπως θα κοινοποιηθούν σε κάθε υποψήφιο κράτος, καθώς και για τις επακόλουθες σημαντικές προσαρμογές που θα γίνουν.

(3) Η κοινοτική βοήθεια εξαρτάται από την τήρηση ουσιωδών στοιχείων και ειδικότερα από την τήρηση των δεσμεύσεων που περιέχονται στις ευρωπαϊκές συμφωνίες και από την πρόοδο που σημειώνεται για την εκπλήρωση των κριτηρίων της Κοπεγχάγης. στην περίπτωση που δεν πληρούται κάποιο ουσιώδες στοιχείο, το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, δύναται να λάβει τα προσήκοντα μέτρα σχετικά με οιαδήποτε προενταξιακή βοήθεια.

(4) Το Ευρωπαϊκό Συμβούλιο του Λουξεμβούργου αποφάσισε ότι η εφαρμογή της εταιρικής σχέσης για την προσχώρηση και η πρόοδος όσον αφορά την υιοθέτηση του κεκτημένου θα εξετάζονται στο πλαίσιο των οργάνων των ευρωπαϊκών συμφωνιών.

(5) Η περιοδική έκθεση της Επιτροπής για το 2001 παρουσιάζει μία αντικειμενική ανάλυση σχετικά με την προετοιμασία της Λιθουανίας για την προσχώρηση και καθορίζει ορισμένους τομείς προτεραιότητας για τους οποίους απαιτείται περαιτέρω προσπάθεια.

(6) Προκειμένου να προετοιμαστεί για την προσχώρηση, η Λιθουανία πρέπει να εξακολουθήσει να προσαρμόζει το εθνικό της πρόγραμμα για την υιοθέτηση του κεκτημένου. το εν λόγω πρόγραμμα πρέπει να περιέχει χρονοδιάγραμμα επίτευξης των προτεραιοτήτων και των ενδιαμέσων στόχων που καθορίζονται στην εταιρική σχέση για την προσχώρηση.

(7) Η Λιθουανία οφείλει να διασφαλίσει ότι υπάρχουν οι κατάλληλες νομικές και διοικητικές δομές που απαιτούνται για τον προγραμματισμό, τον συντονισμό, τη διαχείριση, τον έλεγχο και την αξιολόγηση των προενταξιακών κονδυλίων της ΕΚ,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 2 του κανονισμού (ΕΚ) αριθ. 622/98, οι αρχές, οι προτεραιότητες, οι ενδιάμεσοι στόχοι και οι προϋποθέσεις που περιέχονται στην εταιρική σχέση για την προσχώρηση της Λιθουανίας καθορίζονται στο συνημμένο παράρτημα το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση εξετάζεται στο πλαίσιο των οργάνων της ευρωπαϊκής συμφωνίας καθώς και των αρμόδιων υπηρεσιών του Συμβουλίου, στα οποία η Επιτροπή υποβάλλει τακτικά σχετικές εκθέσεις.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

1. Εισαγωγή

Κατά τη σύνοδo του Λουξεμβούργου τον Δεκέμβριο 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση είναι ένα νέο μέσο που αποτελεί τον κύριο άξονα της ενισχυμένης προενταξιακής στρατηγικής, με το οποίο κινητοποιείται κάθε μορφή συνδρομής προς τα υποψήφια κράτη εντός ενιαίου πλαισίου. Με τον τρόπο αυτό, η Κοινότητα στοχοθετεί τη βοήθεια της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για τη Λιθουανία αποφασίστηκε τον Μάρτιο 1998. Σε συμφωνία με τις διατάξεις του κανονισμού (ΕΚ) αριθ. 622/98 (άρθρο 2), η εταιρική σχέση αναπροσαρμόστηκε μία πρώτη φορά τον Δεκέμβριο 1999, λαμβάνοντας υπόψη τις εξελίξεις στη Λιθουανία. Η παρούσα προσαρμογή βασίζεται σε πρόταση της Επιτροπής, μετά από διαβούλευση με την Λιθουανία, και λαμβάνει υπόψη την ανάλυση που περιέχεται στην περιοδική έκθεση 2001 της Επιτροπής σχετικά με την πρόοδο της Λιθουανίας προς την προσχώρηση.

2. Στόχοι

Σκοπός της εταιρικής σχέσης για την προσχώρηση είναι να ενταχθούν σε ενιαίο πλαίσιο οι τομείς προτεραιότητας που απαιτούν περαιτέρω προσπάθεια και οι οποίοι καθορίστηκαν στην περιοδική έκθεση της Επιτροπής για το 2001 σχετικά με την πρόοδο της Λιθουανίας για την προσχώρησή της στην Ένωση, τα χρηματοδοτικά μέσα που είναι διαθέσιμα για να βοηθηθεί η Λιθουανίας να υλοποιήσει τις προτεραιότητες αυτές και οι προϋποθέσεις που θα ισχύουν για την παροχή της εν λόγω βοήθειας. Η εταιρική σχέση για την προσχώρηση παρέχει τη βάση για ορισμένα μέσα πολιτικής που θα χρησιμοποιηθούν για να βοηθηθούν οι υποψήφιες χώρες στην προετοιμασία τους για την προσχώρηση. Στα εν λόγω μέσα περιλαμβάνονται, μεταξύ άλλων, το προσαρμοσμένο εθνικό πρόγραμμα για την υιοθέτηση του κεκτημένου, το οποίο προετοίμασε η Λιθουανία, η διαδικασία προενταξιακής δημοσιονομικής εποπτείας, το προενταξιακό οικονομικό πρόγραμμα, το προενταξιακό σύμφωνο για το οργανωμένο έγκλημα καθώς και τα εθνικά αναπτυξιακά σχέδια, τα αγροτικά αναπτυξιακά σχέδια, μία εθνική στρατηγική απασχόλησης σύμφωνα με την Ευρωπαϊκή Στρατηγική για την Απασχόληση και τομεακά σχέδια που είναι αναγκαία για τη συμμετοχή στα διαρθρωτικά ταμεία μετά την προσχώρηση και για την εφαρμογή των προγραμμάτων ISPA και SAPARD πριν από την προσχώρηση. Καθένα από αυτά τα μέσα είναι διαφορετικής φύσης και προετοιμάζεται και εφαρμόζεται βάσει συγκεκριμένων διαδικασιών και δύναται να τύχει προενταξιακής βοήθειας. Δεν αποτελούν αναπόσπαστο τμήμα της παρούσας εταιρικής σχέσης, αλλά οι προτεραιότητες που περιέχουν θα είναι συμβατές με αυτήν.

3. Αρχές

Οι κυριότεροι τομείς προτεραιότητας που έχουν επισημανθεί για κάθε υποψήφια χώρα αφορούν την ικανότητά της να ανταποκριθεί στα κριτήρια της Κοπεγχάγης, σύμφωνα με τα οποία για την προσχώρηση απαιτείται η υποψήφια χώρα:

* να έχει επιτύχει τη σταθερότητα των θεσμών που εγγυώνται τη δημοκρατία, το κράτος δικαίου, τα ανθρώπινα δικαιώματα καθώς και τον σεβασμό και την προστασία των μειονοτήτων.

* να διαθέτει οικονομία της αγοράς καθώς και την ικανότητα αντιμετώπισης της ανταγωνιστικής πίεσης και των δυνάμεων της αγοράς στα πλαίσια της Ένωσης.

* να είναι σε θέση να αναλάβει τις υποχρεώσεις του μέλους, μεταξύ των οποίων και την υιοθέτηση των στόχων της πολιτικής, οικονομικής και νομισματικής ένωσης.

Κατά τη σύνοδο της Μαδρίτης, το 1995, το Ευρωπαϊκό Συμβούλιο τόνισε την ανάγκη για τις υποψήφιες χώρες να προσαρμόσουν τις διοικητικές τους δομές ώστε να εξασφαλίσουν αρμονική λειτουργία των κοινοτικών πολιτικών μετά την προσχώρηση, και στη σύνοδο του Λουξεμβούργου, το 1997, τόνισε ότι η μεταφορά του κεκτημένου στο εθνικό δίκαιο είναι αναγκαίο, αλλά όχι επαρκές στοιχείο. απαιτείται και η εφαρμογή του κεκτημένου στην πράξη. Τα Ευρωπαϊκά Συμβούλια της Φέιρα και του Γκέτεμπουργκ, το 2000 και το 2001 αντίστοιχα, επιβεβαίωσαν ότι είναι ζωτικής σημασίας η ικανότητα των υποψηφίων χωρών να εφαρμόσουν και να τηρήσουν το κεκτημένο, και πρόσθεσαν ότι για να επιτευχθεί αυτό απαιτούνται σημαντικές προσπάθειες από τις υποψήφιες χώρες προς την κατεύθυνση της ενίσχυσης και της μεταρρύθμισης των διοικητικών και δικαστικών τους δομών.

4. Προτεραιότητες και ενδιάμεσοι στόχοι

Οι περιοδικές εκθέσεις της Επιτροπής δείχνουν, παράλληλα με την πρόοδο που έχει ήδη σημειωθεί, την έκταση των προσπαθειών που πρέπει να συνεχίσουν να καταβάλλουν σε ορισμένους τομείς οι υποψήφιες χώρες, ώστε να προετοιμαστούν για την προσχώρηση. Για το λόγο αυτό, κρίνεται σκόπιμο να καθοριστούν ενδιάμεσα στάδια από την άποψη των προτεραιοτήτων, με συγκεκριμένους στόχους που θα προσδιοριστούν σε συνεργασία με τα ενδιαφερόμενα κράτη, και από την επίτευξη των οποίων θα εξαρτηθεί τόσο η έκταση της βοήθειας που θα χορηγηθεί όσο και η πρόοδος των ήδη διεξαγόμενων διαπραγματεύσεων με τη Λιθουανία. Οι προτεραιότητες που απαριθμούνται στην προσαρμοσμένη εταιρική σχέση για την προσχώρηση έχουν επιλεγεί βάσει του ότι θεωρείται ρεαλιστικό να αναμένεται ότι η Λιθουανία θα είναι σε θέση να τις εκπληρώσει ή να τις προωθήσει σημαντικά εντός της προσεχούς διετίας (2002-2003). Στον κατάλογο αυτό υπογραμμίζονται τα θέματα που απαιτούν ιδιαίτερα επείγουσα δράση. Η πρόοδος που σημειώθηκε όσον αφορά την υλοποίηση των προτεραιοτήτων της εταιρικής σχέσης για την προσχώρηση του 1999 αξιολογείται στην περιοδική έκθεση 2001. Βάσει της αξιολόγησης αυτής διατυπώθηκαν οι προτεραιότητες της τρέχουσας εταιρικής σχέσης.

Η Λιθουανία υπέβαλε αναθεωρημένη μορφή του εθνικού της προγράμματος για την υιοθέτηση του κεκτημένου (ΕΠΥΚ) τον Ιούνιο 2001. Στο πρόγραμμα αυτό καθορίζονται το χρονοδιάγραμμα υλοποίησης των προτεραιοτήτων και των ενδιαμέσων στόχων, βασισμένο στην εταιρική σχέση 1999 για την προσχώρηση, οι αναγκαίες διοικητικές δομές και οι αναγκαίοι χρηματοδοτικοί πόροι.

Η εταιρική σχέση για την προσχώρηση καθορίζει τους τομείς προτεραιότητας για την προετοιμασία προσχώρησης της Λιθουανίας. Η Λιθουανία οφείλει, εντούτοις, να αντιμετωπίσει όλα τα θέματα που εντοπίζονται στην περιοδική έκθεση 2001. Η Λιθουανία πρέπει, ακόμη, να εκπληρώσει όλες τις δεσμεύσεις σχετικά με την προσέγγιση των νομοθεσιών και την εφαρμογή του κεκτημένου, που απορρέουν από την ευρωπαϊκή συμφωνία και τη διαδικασία διαπραγμάτευσης. Θα πρέπει, ακόμη, να τονιστεί ότι η ενσωμάτωση του κεκτημένου στην εθνική νομοθεσία δεν είναι καθαυτή επαρκής. είναι, ακόμη, αναγκαίο να διασφαλιστεί ότι εφαρμόζεται στην πράξη σε βαθμό ίδιο με αυτόν που ισχύει στην Ένωση. Σε όλους τους τομείς που απαριθμούνται κατωτέρω, είναι αναγκαίο να εφαρμοστεί αξιόπιστα και αποτελεσματικά το κεκτημένο.

Με βάση την ανάλυση της περιοδικής έκθεσης της Επιτροπής, καθορίστηκαν οι ακόλουθες προτεραιότητες και ενδιάμεσοι στόχοι για τη Λιθουανία. Οι προτεραιότητες αυτές παρουσιάζονται σύμφωνα με τη δομή της περιοδικής έκθεσης [3].

[3] Η σειρά παρουσίασης είναι αυτή που εφαρμόζεται στις περιοδικές εκθέσεις 2000.

Πολιτικά κριτήρια

Δημοκρατία και κράτος δικαίου

- Να παγιωθεί ένας σύγχρονος και ανεξάρτητος δημόσιος τομέας που θα χαρακτηρίζεται από επαγγελματισμό και αποτελεσματικότητα, κυρίως μέσω της εξασφάλισης περαιτέρω κατάρτισης, ικανοποιητικού επιπέδου αποδοχών και μεγαλύτερου διυπηρεσιακού συντονισμού.

- Να ολοκληρωθεί η δικαστική μεταρρύθμιση ειδικότερα μέσω της έγκρισης του νέου νόμου για τα δικαστήρια. να εφαρμοστεί κανονικά ο νέος αστικός κώδικας και ο νόμος για τη διαδικασία ενώπιον των διοικητικών δικαστηρίων. να θεσπιστεί ο νέος κώδικας ποινικής δικονομίας και να διασφαλιστεί η ορθή εφαρμογή του όπως και του ποινικού κώδικα. να συνεχιστεί η εκπαίδευση ειδικευμένων δικαστών και εισαγγελέων και σε θέματα που σχετίζονται με το κεκτημένο. να βελτιωθούν οι συνθήκες εργασίας στα δικαστήρια (μηχανοργάνωση και υποδομή), ειδικότερα όσον αφορά τα διοικητικά δικαστήρια και τα περιφερειακά δικαστήρια. να εξασφαλιστεί η εφαρμογή του νόμου περί νομικής βοήθειας έτσι ώστε να διευρυνθεί η διαθεσιμότητα της νομικής βοήθειας.

- Να εγκριθεί και να ξεκινήσει η εφαρμογή της στρατηγικής για την καταπολέμηση της διαφθοράς. να εγκριθεί και να αρχίσει να εφαρμόζεται ο νέος νόμος για την πρόληψη της διαφθοράς, να ολοκληρωθεί και να αρχίσει η εφαρμογή του κώδικα δεοντολογίας για τους δημοσίους υπαλλήλους. να κυρωθούν οι σχετικές διεθνείς συμβάσεις καταπολέμησης της διαφθοράς.

Οικονομικά κριτήρια

- Να ληφθούν μέτρα για τη μείωση της ανεργίας, ειδικότερα της μακροπρόθεσμης ανεργίας, κυρίως μέσω της προώθησης ικανοποιητικής περαιτέρω επιμόρφωσης και βελτίωσης του επιχειρηματικού περιβάλλοντος με σκοπό την προσέλκυση επενδύσεων σε νέους τομείς και την προώθηση της δημιουργίας νέων επιχειρήσεων.

- Να ολοκληρωθεί η ευρείας κλίμακας διαδικασία ιδιωτικοποιήσεων, περιλαμβανομένης και της εναπομένουσας κρατικής τράπεζας και των κοινωφελών επιχειρήσεων στον ενεργειακό τομέα.

- Να εξασφαλιστεί η εφαρμογή και η τήρηση του νόμου αναδιάρθρωσης των επιχειρήσεων και η νομοθεσία περί πτωχεύσεων, ειδικότερα με συνεχείς προσπάθειες κατάρτισης στους τομείς αξιολόγησης του επιχειρηματικού κινδύνου και αξιολόγησης των σχεδίων αναδιάρθρωσης των επιχειρήσεων.

- Να εφαρμοστούν οι εγκριθείσες στρατηγικές για την ανάπτυξη των επιχειρήσεων και των ΜΜΕ και να συνεχιστεί η βελτίωση της υποδομής για τη στήριξη των επιχειρήσεων.

- Να ολοκληρωθεί το εναπομένον μέρος κατάρτισης του κτηματολογίου και να στηριχθεί περαιτέρω η ανάπτυξη της κτηματαγοράς. να παγιωθούν οι μικρές ιδιοκτησίες γης.

- Να συνεχιστεί η μεταρρύθμιση της κοινωνικής ασφάλισης με βιώσιμο τρόπο για τα δημόσια οικονομικά.

Ικανότητα ανάληψης των υποχρεώσεων του μέλους

Ελεύθερη κυκλοφορία εμπορευμάτων

- Να ολοκληρωθεί η διαδικασία μεταφοράς και ουσιαστικής εφαρμογής όλων των οδηγιών της "Νέας προσέγγισης" και της παραδοσιακής τομεακής νομοθεσίας, ειδικότερα να καταργηθεί η εκ των προτέρων άδεια εμπορίας για τα απορρυπαντικά και τα παρασκευάσματα τροφίμων, και να αντικατασταθούν σταδιακά οι παλιές άδειες εμπορίας για τα φαρμακευτικά προϊόντα από νέες άδειες που θα συμφωνούν προς το ενσωματωμένο κοινοτικό δίκαιο.

- Να συσταθεί οργανισμός προτύπων και να προωθηθεί ισχυρότερη ανάμειξη της βιομηχανίας στη διαδικασία προετοιμασίας των προτύπων. να ενισχυθεί το εθνικό σύστημα διαπίστευσης. να ενισχυθεί η κρατική υπηρεσία μετρολογίας και να βελτιωθούν οι λειτουργικές ικανότητες και η τεχνογνωσία των διαπιστευμένων εργαστηρίων δοκιμών. να ενισχυθεί η συνεργασία μεταξύ των ιδρυμάτων που εμπλέκονται σε δραστηριότητες εποπτείας της αγοράς.

- Να ολοκληρωθεί η θέσπιση των κοινοτικών προτύπων (ΕΝ).

- Να ολοκληρωθεί η ευθυγράμμιση της νομοθεσίας περί δημοσίων συμβάσεων και να εξασφαλιστεί η αποτελεσματική εφαρμογή της, ειδικότερα με την περαιτέρω ενίσχυση της υπηρεσίας δημοσίων συμβάσεων, και τη δημιουργία ενός συστήματος πληροφοριών για την παρακολούθηση των συμβάσεων.

- Συνέχιση της εμπεριστατωμένης εξέτασης της σλοβενικής νομοθεσίας στον μη εναρμονισμένο τομέα, ώστε να διασφαλιστεί ότι αυτή συμβιβάζεται με τα άρθρα 28-30 της συνθήκης ΕΚ και ολοκλήρωση των διοικητικών ρυθμίσεων για την εποπτεία του τομέα στο μέλλον.

Ελεύθερη κυκλοφορία προσώπων

- Να ολοκληρωθεί η ευθυγράμμιση της αμοιβαίας αναγνώρισης των επαγγελματικών τίτλων και των διπλωμάτων και να αναπτυχθούν περισσότερο οι απαιτούμενες διοικητικές δομές, η εκπαίδευση και τα προγράμματα κατάρτισης.

- Όσον αφορά τους επαγγελματικούς τίτλους που αποκτήθηκαν πριν από την εναρμόνιση, η Λιθουανία πρέπει να δώσει προτεραιότητα στην εισαγωγή μέτρων που θα εγγυώνται ότι όλοι οι ασκούντες επάγγελμα μπορούν, μετά την προσχώρηση, να πληρούν τις προϋποθέσεις που ορίζονται στις οδηγίες.

- Να ενισχυθούν οι διοικητικές δομές για τον συντονισμό της κοινωνικής ασφάλισης.

- Να συνεχιστεί η αναλυτική εξέταση της νομοθεσίας της Λιθουανίας στους τομείς που δεν έχουν εναρμονιστεί με το κεκτημένο και να διασφαλιστεί ότι συμφωνεί με τα άρθρα 28-30 της συνθήκης ΕΚ, και να ολοκληρωθούν οι διοικητικές ρυθμίσεις για την μελλοντική παρακολούθηση στον τομέα αυτό.

Ελεύθερη παροχή υπηρεσιών

- Να ενισχυθεί η εποπτεία των χρηματοπιστωτικών υπηρεσιών.

- Να εφαρμοστεί ο νόμος περί υποχρεωτικής ασφάλισης έναντι αστικής ευθύνης των οχημάτων με κινητήρα.

- Να ολοκληρωθεί η διαδικασία ευθυγράμμισης στον τομέα της προστασίας δεδομένων. να ολοκληρωθεί η αναδιοργάνωση της εθνικής επιθεώρησης για την προστασία των δεδομένων και να εξασφαλιστεί η πλήρης ανεξαρτησία της. να ενισχυθεί η διοικητική ικανότητα, ειδικότερα μέσω της κατάρτισης.

Ελεύθερη κυκλοφορία κεφαλαίων

- Να καταργηθούν οι περιορισμοί για τις διασυνοριακές μεταφορές μέσων πληρωμών και για τους κανόνες επενδύσεων που εφαρμόζονται στα συνταξιοδοτικά ταμεία και στις ασφαλιστικές εταιρείες.

- Να εγκριθούν οι συνταγματικές τροποποιήσεις σχετικά με την πρόσβαση, όπως προβλέπεται, στην κυριότητα της γεωργικής γης.

- Να ενισχυθεί και να βελτιωθεί ο συντονισμός των ιδρυμάτων που είναι αρμόδια για την επιβολή της πρόληψης του ξεπλύματος χρημάτων.

- Να εξασφαλιστεί η συμμόρφωση προς τις συστάσεις της ειδικής ομάδας χρηματοοικονομικής δράσης.

Εταιρικό δίκαιο

- Να συσταθεί και να εξασφαλιστεί η αποτελεσματική λειτουργία του κεντρικού μητρώου νομικών προσώπων.

- Να συσταθεί λογιστικό συμβούλιο και να αυξηθούν τα προσόντα των ειδικών.

- Να ολοκληρωθεί η διαδικασία ευθυγράμμισης με το κεκτημένο στον τομέα των διπλωμάτων ευρεσιτεχνίας. να ολοκληρωθεί η κατάρτιση του κρατικού γραφείου διπλωμάτων ευρεσιτεχνίας στον τομέα των εμπορικών σημάτων. να εξασφαλιστεί ικανοποιητική τήρηση του νόμου περί εμπορικών σημάτων. να εφαρμοστεί η στρατηγική για την τήρηση των δικαιωμάτων πνευματικής ιδιοκτησίας και των συναφών δικαιωμάτων. να ενισχυθεί περαιτέρω η διοικητική ικανότητα συλλογικών διοικητικών ενώσεων και η διεύθυνση δικαιωμάτων πνευματικής ιδιοκτησίας και συναφών δικαιωμάτων, όσον αφορά την εφαρμογή των διεθνών συμβάσεων.

- Ιδιαίτερα επείγουσα δράση: να ενισχυθεί η διοικητική ικανότητα των φορέων τήρησης των δικαιωμάτων διανοητική και βιομηχανικής ιδιοκτησίας και να αυξηθούν οι προσπάθειες καταπολέμησης της πειρατείας και της παραποίησης προϊόντων. Να βελτιωθεί η συνεργασία μεταξύ αρμοδίων φορέων, ειδικότερα μεταξύ της αστυνομίας, των τελωνείων και της δικαστικής εξουσίας. Να ενισχυθεί η διοικητική ικανότητα στα σύνορα και να εξασφαλιστεί η ορθή εφαρμογή της μεθοριακής νομοθεσίας. Να ενισχυθεί η κατάρτιση των οργάνων τήρησης του νόμου, συμπεριλαμβανομένων των δικαστών και των εισαγγελέων.

Πολιτική ανταγωνισμού

- Να ολοκληρωθεί το νομοθετικό πλαίσιο, να ενισχυθεί η διοικητική ικανότητα του συμβουλίου ανταγωνισμού (ειδικότερα όσον αφορά τον έλεγχο των κρατικών ενισχύσεων). να εξασφαλιστεί η εφαρμογή των κανόνων περί συμπράξεων επιχειρήσεων (anti-trust) και περί κρατικών ενισχύσεων. να διατηρηθεί η απογραφή των κρατικών ενισχύσεων και να προετοιμαστούν ετήσιες εκθέσεις. να αυξηθεί η συνειδητοποίηση των κανόνων από όλους τους παράγοντες της αγοράς και τους χορηγούς βοήθειας. να ενισχυθεί η κατάρτιση της δικαστικής εξουσίας σε θέματα ανταγωνισμού.

Γεωργία

- Να αναβαθμιστεί η ικανότητα της γεωργικής διοίκησης, ειδικότερα της υπηρεσίας ρύθμισης της γεωργικής αγοράς και των προϊόντων διατροφής, και να ολοκληρωθούν οι προετοιμασίες για την τήρηση και την πρακτική εφαρμογή των μηχανισμών διαχείρισης της κοινής γεωργικής πολιτικής, ειδικότερα του ολοκληρωμένου συστήματος διαχείρισης και ελέγχου και της υπηρεσίας πληρωμών για τον έλεγχο των δαπανών της κοινής αγροτικής πολιτικής.

- Να ενισχυθούν οι διοικητικές δομές που απαιτούνται για τον σχεδιασμό, την εφαρμογή, τη διαχείριση, την παρακολούθηση, τον έλεγχο και την αξιολόγηση των προγραμμάτων αγροτικής ανάπτυξης που χρηματοδοτεί η ΕΚ.

- Να συνεχιστεί η εναρμόνιση της νομοθεσίας στον κτηνιατρικό και φυτοϋγειονομικό τομέα και να αναβαθμιστούν οι ρυθμίσεις που αφορούν τους ελέγχους, ιδίως στα μελλοντικά εξωτερικά σύνορα. Να ολοκληρωθεί η καταγραφή και αναγνώριση των ζώων.

- Να ενισχυθεί η τεχνική ικανότητα των εργαστηρίων δοκιμών ώστε να εξασφαλιστεί η διαπίστευσή τους για να εφαρμοστούν οι απαιτήσεις του συστήματος ανάλυσης κινδύνων και σημαντικών σημείων ελέγχου (HACCP).

- Να συνεχιστεί η αναδιάρθρωση των εγκαταστάσεων μεταποίησης τροφίμων περιλαμβανομένου του κρέατος, των φρούτων και λαχανικών σε κονσέρβα, και η αναβάθμισή τους ώστε να είναι σε θέση να τηρούν τα πρότυπα της ΕΚ σχετικά με την ασφάλεια των τροφίμων.

- Να εφαρμοστεί η στρατηγική για την ασφάλεια των τροφίμων.

Αλιεία

- Να ολοκληρωθεί η δημιουργία κατάλληλων διοικητικών δομών με επαρκείς θεσμικούς πόρους και εξοπλισμό σε κεντρικό και περιφερειακό επίπεδο που να εγγυώνται την εφαρμογή της κοινής αλιευτικής πολιτικής, περιλαμβανομένων και της διαχείρισης των πόρων, του ελέγχου και της παρακολούθησης των αλιευτικών δραστηριοτήτων, της πολιτικής της αγοράς, των διαρθρωτικών προγραμμάτων που συγχρηματοδοτούνται από το χρηματοδοτικό μέσο καθοδήγησης της αλιείας, ενός νηολογίου αλιευτικών σκαφών και ενός σχεδίου διαχείρισης της ικανότητας του στόλου σύμφωνα με τους διαθέσιμους πόρους.

Πολιτική μεταφορών

- Να συνεχιστεί η ευθυγράμμιση των νομοθεσιών και η ενίσχυση της διοικητικής ικανότητας στις οδικές μεταφορές (ειδικότερα όσον αφορά την κοινωνική νομοθεσία, τη φορολογική εναρμόνιση και τα τεχνικά πρότυπα και πρότυπα ασφαλείας), στις σιδηροδρομικές μεταφορές (με σκοπό την εφαρμογή του αναθεωρημένου κεκτημένου στον τομέα των σιδηροδρομικών μεταφορών), και στις αεροπορικές μεταφορές.

- Να συνεχιστεί η ευθυγράμμιση και εφαρμογή της νομοθεσίας για τις θαλάσσιες μεταφορές, με ιδιαίτερη έμφαση στην ολοκλήρωση της θεσμικής δομής και την ενίσχυση της διοικητικής ικανότητας προκειμένου να βελτιωθούν οι επιδόσεις του κράτους σημαίας στον τομέα της θαλάσσιας ασφάλειας.

Φορολογία

- Να εξασφαλιστεί η ευθυγράμμιση των νομοθεσιών, με ιδιαίτερη έμφαση στην νομοθεσία περί ΦΠΑ (περιλαμβανομένου του μεταβατικού καθεστώτος ΦΠΑ) και ειδικών φόρων κατανάλωσης και κυρίως περί των ατελειών ΦΠΑ και των επιπέδων των ειδικών φόρων κατανάλωσης.

- Να διασφαλιστεί η συμμόρφωση της υφιστάμενης και μελλοντικής νομοθεσίας προς τις αρχές του κώδικα δεοντολογίας για τη φορολόγηση των επιχειρήσεων.

- Να ενισχυθούν η διοικητική ικανότητα και οι διαδικασίες ελέγχου και να βελτιωθεί η διοικητική συνεργασία και η αμοιβαία συνδρομή προκειμένου να καταστεί δυνατή η εφαρμογή του κεκτημένου.

- Να αναπτυχθούν συστήματα ΤΠ που θα επιτρέπουν την ανταλλαγή ηλεκτρονικών δεδομένων με την Κοινότητα και τα κράτη μέλη της.

Στατιστικές

- Να βελτιωθεί περαιτέρω η ποιότητα και η κάλυψη των στατιστικών. να εξασφαλιστούν επαρκείς πόροι για την περαιτέρω ενίσχυση των ικανοτήτων στον τομέα των στατιστικών, και σε περιφερειακό επίπεδο.

Απασχόληση και κοινωνικές υποθέσεις

- Να ολοκληρωθεί η μεταφορά του κεκτημένου στον κοινωνικό τομέα, κυρίως μέσω της θέσπισης νέου εργατικού κώδικα, και να διασφαλιστεί η ορθή εφαρμογή του μέσω των κατάλληλων δομών εφαρμογής της νομοθεσίας, περιλαμβανομένων και των επιθεωρήσεων εργασίας, βάσει του συμφωνηθέντος χρονοδιαγράμματος. Να ολοκληρωθεί η ευθυγράμμιση στον τομέα της ισότιμης μεταχείρισης ανδρών και γυναικών. Να θεσπιστεί νομοθεσία κατά των διακρίσεων και να καταρτιστεί χρονοδιάγραμμα για την εφαρμογή της.

- Να συνεχιστεί η στήριξη των προσπαθειών των κοινωνικών εταίρων για δημιουργία ικανότητας, ειδικότερα ενόψει του μελλοντικού τους ρόλου στην εκπόνηση και την εφαρμογή της πολιτικής απασχόλησης και της κοινωνικής πολιτικής της ΕΕ, περιλαμβανομένου και του ευρωπαϊκού κοινωνικού ταμείου, κυρίως μέσω αυτόνομου κοινωνικού διαλόγου.

- Να εγκριθεί ο νόμος για τη δημόσια υγεία και να συνεχιστεί η εφαρμογή της μεταρρύθμισης του κρατικού συστήματος υγείας, και ειδικότερα να αναπτυχθεί περαιτέρω το σύστημα παρακολούθησης της υγείας. να ολοκληρωθεί η ανάπτυξη μέτρων στον τομέα της επιθεώρησης και του ελέγχου των μεταδόσιμων ασθενειών.

- Να συνεχιστούν οι προετοιμασίες για μία εθνική στρατηγική, περιλαμβανομένης και της συλλογής δεδομένων, με σκοπό την μελλοντική συμμετοχή στην ευρωπαϊκή στρατηγική για την κοινωνική ένταξη.

Ενέργεια

- Να εφαρμοστούν οι συστάσεις που περιέχονται στην έκθεση του Συμβουλίου "Πυρηνική ασφάλεια στο πλαίσιο της διεύρυνσης" με ιδιαίτερη προσοχή στις προτεραιότητες που τίθενται στην εν λόγω έκθεση.

- Να συνεχιστεί η εφαρμογή της εθνικής ενεργειακής στρατηγικής. να αρχίσει και να ολοκληρωθεί, ως επείγουσα, η αναθεώρηση της εθνικής ενεργειακής στρατηγικής που να επιτρέπει τη λήψη απόφασης σχετικά με το κλείσιμο της μονάδας 2 του πυρηνικού σταθμού Ignalina με τρόπο συμβατό προς το χρονοδιάγραμμα της Λιθουανίας για την προσχώρηση.

- Να προχωρήσει η νομική, τεχνική, οικονομική και κοινωνική προετοιμασία για το οριστικό κλείσιμο (πριν το 2005) και τον παροπλισμό της μονάδας 1 του πυρηνικού σταθμού Ignalina.

- Να ενισχυθούν οι πόροι και οι ικανότητες της εθνικής ρυθμιστικής αρχής για την πυρηνική ενέργεια.

- Να διατηρηθεί υψηλού επιπέδου πυρηνική ασφάλεια καθόλη τη διάρκεια των σταδίων παροπλισμού του πυρηνικού σταθμού Ignalina.

- Να συνεχιστεί η διαδικασία ευθυγράμμισης όσον αφορά τα αποθέματα πετρελαίου. να σημειωθεί πρόοδος όσον αφορά την εξασφάλιση της σημερινής σύστασης αποθεμάτων, περιλαμβανομένων και των αναγκαίων επενδύσεων, προς το επίπεδο των 90 ημερών. να αναπτυχθεί μία διοικητική δομή.

- Να ολοκληρωθεί η διαδικασία ευθυγράμμισης όσον αφορά την εσωτερική ενεργειακή αγορά (ηλεκτρική ενέργεια και αέριο). να δημιουργηθεί ένα ανεξάρτητο σύστημα μεταφοράς (ηλεκτρικής ενέργειας). να εξαλειφθούν οι εναπομένουσες στρεβλώσεις των τιμών. να ενισχυθεί ο ρυθμιστικός φορέας (εθνική επιτροπή για τον έλεγχο των τιμών και της ενέργειας).

- Να συνεχιστεί ο εκσυγχρονισμός των συμβατικών σταθμών ηλεκτροπαραγωγής σύμφωνα με το κεκτημένο στον τομέα του περιβάλλοντος.

- Να επιταχυνθεί η βελτίωση της ενεργειακής απόδοσης και η χρήση ανανεώσιμων πηγών ενέργειας και να ενισχυθούν οι αρμόδιοι οργανισμοί στον τομέα αυτό.

Τηλεπικοινωνίες και τεχνολογίες των πληροφοριών

- Να εξασφαλιστεί η αποτελεσματική λειτουργία της ρυθμιστικής αρχής για τις τηλεπικοινωνίες, περιλαμβανομένου του φορέα για τις ταχυδρομικές υπηρεσίες, μόλις αυτός συσταθεί, με προσωπικό κατάλληλα καταρτισμένο για να ανταποκριθεί στα νέα του καθήκοντα και με επαρκή χρηματοδότηση.

- Να εξασφαλιστεί η τήρηση του κεκτημένου στον τομέα των τηλεπικοινωνιών, ειδικότερα όσον αφορά τις διαδικασίες διασυνδέσεων.

Πολιτική στον πολιτιστικό και οπτικοακουστικό τομέα

- Να συνεχιστεί η ενίσχυση της διοικητικής ικανότητας των αρμοδίων αρχών.

Περιφερειακή πολιτική και συντονισμός των διαρθρωτικών μέσων

- Να ολοκληρωθεί το νομικό και διοικητικό πλαίσιο που επιτρέπει την εφαρμογή του κεκτημένου στον τομέα αυτό, ειδικότερα όσον αφορά τη δημοσιονομική διαχείριση και τον δημοσιονομικό έλεγχο.

- Να εξασφαλιστεί αποτελεσματικός διυπουργικός συντονισμός και κατάλληλη εταιρική σχέση με στόχο τόσο τον προγραμματισμό όσο και την εφαρμογή.

- Να προετοιμαστεί ενιαίο έγγραφο προγραμματισμού που θα συμφωνεί με τους κανονισμούς των διαρθρωτικών ταμείων, περιλαμβανομένης και της εκ των προτέρων αξιολόγησης.

- Να εξασφαλιστεί ότι η ορισθείσα αρχή διαχείρισης και πληρωμών θα δημιουργήσει σταδιακά τις ικανότητες που θα της επιτρέψουν, με την προσχώρηση, να ανταποκριθεί στις υποχρεώσεις της και να ασκεί τα καθήκοντα που της έχουν ανατεθεί σύμφωνα με τους κανονισμούς των διαρθρωτικών ταμείων.

- Να δημιουργηθούν συστήματα αξιολόγησης και παρακολούθησης.

- Να αναπτυχθεί η τεχνική προετοιμασία έργων επιλέξιμων για χορήγηση βοήθειας από τα διαρθρωτικά ταμεία και τα ταμεία συνοχής (σειρά έργων).

Περιβάλλον

- Να ολοκληρωθεί η μεταφορά του κεκτημένου, με ιδιαίτερη έμφαση στην υγειονομική ταφή των αποβλήτων.

- Να συνεχιστεί η εφαρμογή του κεκτημένου, ειδικότερα όσον αφορά την περιεκτικότητα σε θείο των υγρών καυσίμων, τις εκπομπές πτητικών οργανικών ενώσεων που προκαλούνται από την αποθήκευση και τη διανομή του πετρελαίου, τη διαχείριση των αποβλήτων (ειδικότερα, χρησιμοποιημένα ορυκτέλαια, υγειονομική ταφή και συσκευασίες και απόβλητα συσκευασιών), την επεξεργασία των αστικών λυμάτων, το πόσιμο ύδωρ (ειδικότερα, επίλυση του προβλήματος του πλεονάζοντος φθορίου), την απόρριψη επικίνδυνων ουσιών στο υδάτινο περιβάλλον (με την εκπόνηση καταγραφών και προγραμμάτων μείωσης της ρύπανσης) και την προστασία της φύσης (περιλαμβανομένης και της προετοιμασίας καταλόγου τοποθεσιών κοινοτικού ενδιαφέροντος και τον καθορισμό περιοχών ειδικής προστασίας).

- Να συνεχιστεί η ενίσχυση της διοικητικής ικανότητας και της ικανότητας παρακολούθησης, σε κεντρικό και τοπικό επίπεδο, ειδικότερα για τα χημικά και τους γενετικά τροποποιημένους οργανισμούς (ΓΤΟ).

- Να συνεχιστεί η ενσωμάτωση των απαιτήσεων της περιβαλλοντικής προστασίας στον καθορισμό και την εφαρμογή όλων των άλλων τομεακών πολιτικών με σκοπό την προώθηση της βιώσιμης ανάπτυξης.

Προστασία των καταναλωτών και της υγείας

- Να ενισχυθούν περαιτέρω οι θεσμοί εποπτείας της αγοράς και να ενισχυθεί το εθνικό συμβούλιο προστασίας των δικαιωμάτων των καταναλωτών.

Συνεργασία στους τομείς της δικαιοσύνης και των εσωτερικών υποθέσεων

- Να εξασφαλιστεί η εφαρμογή του Σχεδίου Δράσης Schengen.

- Να ολοκληρωθεί η οριοθέτηση των συνόρων με τη Λευκορωσία και την Ρωσία (σύνορα με το Καλίνινγκραντ) και να ενισχυθεί ο έλεγχος των συνόρων, περιλαμβανομένων και των θαλασσίων συνόρων. να συνεχιστεί η κατάρτιση των μεθοριακών φρουρών, να βελτιωθεί η υποδομή και ο εξοπλισμός.

- Να ολοκληρωθεί η ευθυγράμμιση με το κεκτημένο σχετικά με την πολιτική των θεωρήσεων, της παροχής ασύλου και της μετανάστευσης, να ενισχυθεί η διοικητική ικανότητα των αρμοδίων φορέων και να βελτιωθεί η διαδικασία υποβολής έφεσης.

- Να ολοκληρωθεί η αναδιοργάνωση και ο εκσυγχρονισμός της αστυνομίας και να αναπτυχθεί περαιτέρω το σύστημα επαγγελματικής κατάρτισης για την αστυνομία. να δημιουργηθεί δίκτυο αστυνομικών που θα λειτουργούν ως σύνδεσμοι. να ενισχυθεί η διμερής συνεργασία με άλλα κράτη της ΕΕ. να ενισχυθεί η συνεργασία όλων των φορέων (περιλαμβανομένης και της δικαστικής εξουσίας) στην καταπολέμηση του οργανωμένου εγκλήματος. να εξασφαλιστεί η αποτελεσματική εφαρμογή των μέτρων για την αντιμετώπιση του ξεπλύματος χρημάτων.

- Να εφαρμοστεί η εθνική στρατηγική κατά των ναρκωτικών και να ενισχυθεί η διοικητική ικανότητα και ο συντονισμός μεταξύ όλων των αρμόδιων φορέων (να εξασφαλιστεί σαφής διαχωρισμός των αρμοδιοτήτων). να ολοκληρωθεί το νομικό πλαίσιο για τη διεθνή συνεργασία, να προετοιμαστεί η συμμετοχή στις εργασίες του ευρωπαϊκού δικτύου πληροφοριών για τα ναρκωτικά και την τοξικομανία.

- Να ληφθούν τα αναγκαία μέτρα για να εξασφαλιστεί η εφαρμογή των κοινοτικών μέσων στον τομέα της δικαστικής συνεργασίας για τις αστικές υποθέσεις.

- Να εξασφαλιστεί ότι πληρούνται οι προϋποθέσεις για τη σύναψη συμφωνίας συνεργασίας με την Ευροπόλ.

- Να συνεχιστεί η προετοιμασία για τη μελλοντική συμμετοχή της χώρας στο σύστημα πληροφοριών Σένγκεν, με την ανάπτυξη εθνικών βάσεων δεδομένων και μητρώων.

- Να ληφθούν τα αναγκαία μέτρα για την ευθυγράμμιση της νομοθεσίας με τη σύμβαση για την προστασία των οικονομικών συμφερόντων των Κοινοτήτων και με τα Πρωτόκολλά της.

Τελωνειακή Ένωση

- Να ολοκληρωθεί η διαδικασία ευθυγράμμισης με το κεκτημένο. να ολοκληρωθεί η διαδικασία αναδιάρθρωσης των περιφερειακών τελωνείων.

- Ιδιαίτερα επείγουσα δράση: να επιταχυνθεί η εφαρμογή της στρατηγικής ΤΠ από την τελωνειακή διοίκηση της Λιθουανίας. Να αναπτυχθούν συστήματα ΤΠ που θα επιτρέπουν την ανταλλαγή ηλεκτρονικών δεδομένων μεταξύ ΕΚ και Λιθουανίας.

- Να ενισχυθούν οι τελωνειακές δραστηριότητες στα σύνορα, και η συνεργασία με άλλες υπηρεσίες στα σύνορα (μεθοριακοί φύλακες, υπηρεσίες κτηνιατρικού και φυτοϋγειονομικού ελέγχου). Να εφαρμοστεί η πολιτική περί τελωνειακής δεοντολογίας.

Εξωτερικές σχέσεις

- Να ληφθούν τα αναγκαία μέτρα που εγγυώνται ότι οι διεθνείς συνθήκες ή συμφωνίες, περιλαμβανομένων των διμερών επενδυτικών συμφωνιών, οι οποίες δεν συμβιβάζονται με το κεκτημένο θα αποτελέσουν το αντικείμενο επαναδιαπραγμάτευσης ή θα τερματιστούν με την προσχώρηση.

Δημοσιονομικός έλεγχος

- Να εφαρμοστεί, στο πλαίσιο της δημόσιας διοίκησης, εναρμονισμένη μεθοδολογία για τη δημοσιονομική διαχείριση και τον δημοσιονομικό έλεγχο και για τον εσωτερικό λογιστικό έλεγχο.

- Να καταρτιστεί το ανθρώπινο δυναμικό σε θέματα εσωτερικού δημοσιονομικού ελέγχου, περιλαμβανομένου και του εθνικού ταμείου.

- Να θεσπιστούν και να εφαρμοστούν πρότυπα εσωτερικού και εξωτερικού λογιστικού ελέγχου σύμφωνα με τα διεθνώς εγκριθέντα πρότυπα και τα εφαρμοζόμενα κοινοτικά πρότυπα, να εκπονηθούν εγχειρίδια για τον δημοσιονομικό έλεγχο και για τον λογιστικό έλεγχο, να εκπονηθούν διαδικασίες λογιστικού ελέγχου και μέθοδοι για τη σύνταξη εκθέσεων, για την παρακολούθηση και τον λογιστικό έλεγχο των εθνικών και κοινοτικών πόρων.

- Να ολοκληρωθεί το νομοθετικό πλαίσιο της κρατικής υπηρεσίας ελέγχου περιλαμβανομένης και της προώθησης του καθεστώτος ανεξαρτησίας της.

- Να καθοριστεί υπάλληλος αρμόδιος για τις επαφές σχετικά με την προστασία των οικονομικών συμφερόντων των Κοινοτήτων, και να αρχίσει η ουσιαστική συνεργασία με την OLAF μέσω του συγκεκριμένου υπαλλήλου.

- Να ενισχυθεί η καταπολέμηση της απάτης.

- Να συνεχιστούν οι προσπάθειες για να εξασφαλιστεί η ορθή χρήση, ο έλεγχος, η παρακολούθηση και η αξιολόγηση της κοινοτικής προενταξιακής χρηματοδότησης, ως βασικού δείκτη της ικανότητας της Λιθουανίας να εφαρμόσει το κεκτημένο σχετικά με τον δημοσιονομικό έλεγχο.

5. Προγραμματισμός

Για το διάστημα 2000-2006, παράλληλα με το Phare, η χρηματοδοτική βοήθεια προς τη Λιθουανία περιλαμβάνει και τη στήριξη προενταξιακών μέτρων αγροτικής και γεωργικής ανάπτυξης στο πλαίσιο του προενταξιακού μέσου SAPARD (Κανονισμός (ΕΚ) αριθ. 1268/99 του Συμβουλίου, ΕΕ L 161, 26.6.1999, σ. 87), και τη στήριξη έργων υποδομής στον τομέα του περιβάλλοντος και των μεταφορών στο πλαίσιο του διαρθρωτικού μέσου ISPA (Κανονισμός (ΕΚ) αριθ. 1267/99 του Συμβουλίου, ΕΕ L 161, 26.6.1999, σ. 73), το οποίο δίδει προτεραιότητα σε μέτρα παρόμοια με του ταμείου συνοχής για την προενταξιακή περίοδο. Βάσει των χρηματοδοτήσεων αυτών προς τη Λιθουανία, η χώρα μπορεί επίσης να χρηματοδοτήσει τμήμα της συμμετοχής της σε κοινοτικά προγράμματα, συμπεριλαμβανομένων των προγραμμάτων πλαισίου για την έρευνα και την τεχνολογική ανάπτυξη και προγραμμάτων στους τομείς της εκπαίδευσης και των ΜΜΕ. Εξάλλου, η Λιθουανία θα έχει πρόσβαση στη χρηματοδότηση από πολυκρατικά και οριζόντια προγράμματα που έχουν άμεση σχέση με το κεκτημένο. Η συμμετοχή κάθε υποψήφιας χώρας στη χρηματοδότηση απαιτείται συστηματικά για κάθε επενδυτικό έργο. Η Επιτροπή συνεργάζεται από το 1998 με την Ευρωπαϊκή Τράπεζα Επενδύσεων και με τα διεθνή χρηματοπιστωτικά ιδρύματα, ιδίως, την Ευρωπαϊκή Τράπεζα για την Ανασυγκρότηση και την Ανάπτυξη και την Παγκόσμια Τράπεζα, προκειμένου να διευκολυνθεί η συγχρηματοδότηση έργων που σχετίζονται με προενταξιακές προτεραιότητες.

6. προϋποθεσεισ

Η κοινοτική βοήθεια για τη χρηματοδότηση έργων από τα τρία προενταξιακά μέσα, τουτέστιν το Phare, το ISPA και το SAPARD, προϋποθέτει την τήρηση εκ μέρους της Λιθουανίας των υποχρεώσεών της που απορρέουν από την ευρωπαϊκή συμφωνία, την περαιτέρω πρόοδο προς την κατεύθυνση της εκπλήρωσης των κριτηρίων της Κοπεγχάγης και, ιδίως, την πρόοδο όσον αφορά την τήρηση των ειδικών προτεραιοτήτων που καθορίζονται στην παρούσα αναθεωρημένη εταιρική σχέση για την προσχώρηση. Η μη τήρηση αυτών των γενικών προϋποθέσεων θα μπορούσε να οδηγήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 4 του κανονισμού (ΕΚ) αριθ. 622/98.

7. Παρακολούθηση

Η εφαρμογή της εταιρικής σχέσης για την προσχώρηση παρακολουθείται στο πλαίσιο της ευρωπαϊκής συμφωνίας. Όπως τονίστηκε κατά το Ευρωπαϊκό Συμβούλιο του Λουξεμβούργου, είναι σημαντικό τα όργανα της ευρωπαϊκής συμφωνίας να εξακολουθούν να αποτελούν το πλαίσιο εντός του οποίου μπορεί να εξεταστεί η υιοθέτηση και η εφαρμογή του κεκτημένου. Τα σχετικά τμήματα της εταιρικής σχέσης για την προσχώρηση συζητούνται στις κατάλληλες υποεπιτροπές. Η επιτροπή σύνδεσης συζητεί τις γενικές εξελίξεις, την επιτελούμενη πρόοδο και τα προβλήματα που ανακύπτουν όσον αφορά την τήρηση των προτεραιοτήτων και την επίτευξη των ενδιαμέσων στόχων της εταιρικής σχέσης καθώς και ειδικότερα θέματα που παραπέμπουν οι υποεπιτροπές στην εν λόγω επιτροπή.

Η επιτροπή διαχείρισης του Phare μεριμνά ώστε οι ενέργειες που χρηματοδοτούνται βάσει των τριών προενταξιακών μέσων, δηλ. του Phare, του ISPA και του SAPARD, να είναι συμβατές μεταξύ τους καθώς και με τις εταιρικές σχέσεις για την προσχώρηση, όπως προβλέπεται στον συντονιστικό κανονισμό (Κανονισμός (ΕΚ) αριθ. 1266/99 του Συμβουλίου, ΕΕ L 161, 26.6.1999, σ. 68).

Η εταιρική σχέση για την προσχώρηση θα εξακολουθήσει να τροποποιείται όπως κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98.